แรงซื้อเก็งกำไรหนุน SET ปิดเช้าพุ่งกระฉูด 22 จุด มูลค่าการซื้อขายหนาแน่นกว่า 4 หมื่นลบ.
แรงซื้อเก็งกำไรหนุน SET ปิดเช้าพุ่งกระฉูด 22 จุด มูลค่าการซื้อขายหนาแน่นกว่า 4 หมื่นลบ. โดยดัชนีช่วงเช้าปิดที่ระดับ 1,429.92 จุด เพิ่มขึ้น 21.61 จุด หรือ 1.53% มูลค่าการซื้อขาย 4.16 หมื่นล้านบาท
1 ธ.ค. 2563

สื่อข่าวรายงานว่า ดัชนีช่วงเช้าปิดที่ระดับ 1,429.92 จุด เพิ่มขึ้น 21.61 จุด หรือ 1.53% มูลค่าการซื้อขาย 4.16 หมื่นล้านบาท 
10 หุ้นดันดัชนีเช้านี้

ด้าน น.ส.ธีรดา ชาญยิ่งยงค์ ผู้อำนวยการฝ่ายวิเคราะห์หลักทรัพย์ บล.ฟิลลิป (ประเทศไทย) เปิดเผยว่า ตลาดหุ้นไทยเช้านี้รีบาวด์ จากแรงซื้อเก็งกำไรกลับเข้ามาหลังปรับตัวลงไปมากเมื่อวานนี้ ซึ่งเป็นไปในทิศทางเดียวกับตลาดต่างประเทศ โดยตลาดหุ้นในภูมิภาคเอเชียเช้านี้ส่วนใหญ่เคลื่อนไหวในแดนบวก เช่นเดียวกับดาวโจนส์ฟิวเจอร์สที่บวกราว 200 จุด ขานรับความคืบหน้าวัคซีนต้านไวรัสโควิด-19 เป็นลำดับ โดยบริษัทโมเดอร์นา ของสหรัฐที่ฯได้ยื่นขออนุมัติใช้วัคซีนต้านโรคโควิด-19 และนายโจ ไบเดน ว่าที่ประธานาธิบดีสหรัฐ ได้เสนอชื่อนางเจเน็ต เยลเลน อดีตประธานธนาคารกลางสหรัฐ (เฟด) เข้าดำรงตำแหน่งรัฐมนตรีคลังสหรัฐฯ ถือเป็นปัจจัยบวกให้กับตลาดด้วย
ส่วนผลการประชุมกลุ่มประเทศผู้ส่งออกน้ำมัน (โอเปก) และชาติพันธมิตร (โอเปกพลัส) ยังต้องรอติดตามดูต่อไป หลังจากที่ได้มีการเลื่อนการประชุมออกไป 2 วัน และบ้านเราก็มีปัจจัยที่จะต้องติดตามเรื่องศาลรัฐธรรมนูญนัดวินิจฉัยความเป็นรัฐมนตรีของ พล.อ.ประยุทธ์ จันทร์โอชา นายกรัฐมนตรี และรมว.กลาโหม กรณีที่ใช้บ้านพักทหารหลังจากเกษียณอายุราชการแล้วในวันที่ 2 ธ.ค.นี้ ซึ่งปัจจัยการเมืองในประเทศยังถ่วงตลาดฯ
สำหรับแนวโน้มการลงทุนในช่วงบ่ายนี้ น.ส.ธีรดา กล่าวว่า ตลาดฯมีโอกาสที่จะลดช่วงบวกได้หลังจากที่เช้านี้ขึ้นไปกว่า 20 จุด พร้อมให้แนวรับ 1,410-1,400 จุด ส่วนแนวต้าน 1,435 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
KBANK  มูลค่าการซื้อขาย    2,013.65 ล้านบาท  ปิดที่ 114.00 บาท  เพิ่มขึ้น  4.00 บาท
GPSC   มูลค่าการซื้อขาย    1,504.09 ล้านบาท  ปิดที่  70.00 บาท  ลดลง   0.25 บาท
ADVANC มูลค่าการซื้อขาย    1,351.86 ล้านบาท  ปิดที่ 179.00 บาท  เพิ่มขึ้น  3.50 บาท
JR     มูลค่าการซื้อขาย    1,248.88 ล้านบาท  ปิดที่   7.70 บาท  เพิ่มขึ้น  0.40 บาท
PTT    มูลค่าการซื้อขาย    1,174.09 ล้านบาท  ปิดที่  41.50 บาท  เพิ่มขึ้น  1.50 บาท